17 की मौत, 100 लोग घायल; बांग्लादेश में एक हफ्ते में तीसरा ब्लास्ट
Bangladesh Dhaka Blast Video Update 100 से ज्यादा लोग घायल हुए हैं। रिपोर्ट्स के मुताबिक धमाका शाम 4 बजकर 50 मिनट पुराने ढाका के सिद्दक बाजार में हुआ। इस दौरान वहां पर काफी भीड़ मौजूद थी।
बांग्लादेश के ढाका में मंगलवार को धमाका हुआ। इसमें 17 लोगों की मौत हो गई। 100 से ज्यादा लोग घायल बताए हुए हैं। रिपोर्ट्स के मुताबिक धमाका शाम 4 बजकर 50 मिनट पर पुराने ढाका के सिद्दिक बाजार में हुआ। इस दौरान वहां पर काफी लोग मौजूद थे। ब्लास्ट की वजह पता नहीं लग सकी है। कुछ रिपोर्ट्स में इसे सिलेंडर ब्लास्ट बताया गया है।
ब्लास्ट के बाद घटनास्थल पर फायर फाइटर्स को भेजा गया। घायलों को पास के ही ढाका मेडिकल कॉलेज में भर्ती कराया गया है।
सात मंजिला इमारत में हुआ धमाका
बांग्लादेश न्यूज वेबसाइट के मुताबिक, धमाका सिद्दिक बाजार की एक सात मंजिला इमारत में हुआ। दो फ्लोर पूरी तरह से तबाह हो गए। इस बिल्डिंग में घरों की सफाई में काम आने वाली चीजों की दुकानें थी। माना जा रहा है कि किसी कैमिकल में आग लगी और बाद में सिलेंडर ब्लास्ट हुआ। धमाके के बाद मलबा सड़कों पर फैल गया। इसकी चपेट में सड़क पर खड़ी एक बस भी आ गई।
ब्लास्ट से सड़क की दूसरी तरफ बनी बिल्डिंग के शीशे टूटे
ब्लास्ट इतना तेज था कि इससे सड़क दूसरी तरफ की बिल्डिंग में बने कई ऑफिसों के शीशे टूट गए। सड़क की दूसरी तरफ बने एक बैंक के ऑफिस में काम करने वाले अब्दुर रहमान नाम के व्यक्ति ने बताया कि ब्लास्ट की वजह से पूरी बिल्डिंग के कई शीशे टूट गए। फायर सर्विसेज की डिप्टी डायरेक्टर दीन मोनी ने बताया कि अभी तक ब्लास्ट के कारण की जांच की जा रही है।
एक हफ्ते में तीसरा ब्लास्ट 
ढाका में मंगलवार को हुआ ये ब्लास्ट इस हफ्ते का तीसरा ब्लास्ट है। इससे पहले 5 मार्च को एक साइंस लैब में ब्लास्ट हुआ था जिसमें 3 लोगों की मौत हुई थी, 40 लोग घायल हो गए थे। इसकी वजह एयर कंडीशनर में आई खराबी को बताया गया था।
सोमवार को ढाका के ऑक्सीजन प्लांट में भी ब्लास्ट हो गया था, इसमें पांच लोगों की मौत हुई थी। 30 लोग घायल हो गए थे।